Papersnake/gushiwen huggingface dataset:
春晚叹
陆游（宋代）

一风已快晴，微云复成雨。
盛丽女郎花，坐看委泥土。
蜂房蜜已熟，科斗生两股。
堂堂一年春，结束听杜宇。
老夫久卧疾，乃复健如许；便当裹米粣，烂醉作端午。
次韵季承闻田歌
赵蕃（宋代）

布谷收声老尽秧，直缘避潦有今忙。
歌呼嘹亮相讙杂，肯愧悠悠道中商。
归国遥·金翡翠
韦庄（唐代）

金翡翠，为我南飞传我意：罨画桥边春水，几年花下醉？
别后只知相愧，泪珠难远寄。罗幕绣帷鸳被，旧欢如梦里。
水月泉
张侃（宋代）

水清月白又初秋，㶁㶁山泉入涧流。我已重来君解否，生平厌作是非谋。
咏古
施坤（清代）

仗剑出昭关，投吴秉节钺。一出败荆师，再起复全越。

英风震五湖，霸图日突兀。奈何长寇雠，忠言不能入。

君王赐属镂，臣罪当诛灭。鸱夷江水寒，天地泣壮烈。

转眼问吴宫，繁华久歇绝。青青馆娃柳，泠泠苏台月。

长啸海天空，凉飙振林樾。
满江红 其二 九日冶城楼
方岳（宋代）

且问黄花，陶令后、几番重九。应解笑、秋崖人老，不堪诗酒。

宇宙一舟吾倦矣，山河两戒天知否。倚西风、无奈剑花寒，虬龙吼。

江欲釂，谈天口。秋何负，持螯手。尽石鳞芜没，断烟衰柳。

故国山围青玉案，何人印佩黄金斗。倘只消、江左管夷吾，终须有。
寒夜有怀晁无斁
陈师道（宋代）

同好共城郭，十日不一顾。
人事虽好乖，吾生亦多忤。
阖门对妻子，岁月不可度。
闭目宁用遮，停杯仍下箸。
独无区中缘，永怀岩下趣。
平生三径资，安得一朝具。
万里初历块，前驱告曛暮。
怀归属有思，弃世不待怒。
老境厌逶迟，人情费将护。
向来张长公，吾亦从兹去。
灯花频作喜，月色正可步。
预恐何水曹，明朝有新句。
春日田园杂兴四首 其四
殷葆诚（清代）

脱却重绵换夹衣，百般红紫斗芳菲。柳初飞絮桃初放，豆正抽苗笋正肥。

蜂蜜蚕丝皆地利，鸢飞鱼跃总天机。一池春水闲吹绉，吩咐东风自解围。
次韵和师稷清明怀乡之什 其十
邹浩（宋代）

三元甲子几回旋，前日沧溟今甫田。惟有交情似春寿，蟠桃花里自年年。
和翁灵舒冬日书事三首
徐照（宋代）

秀句出寒饿，从人笑过清。
步溪波逐影，吟竹鸟譍声。
酒里安天运，春边见物情。
耕桑犹罄乐，何事可营生。
直院中书莫公殂往哀痛不成文辄留小诗灵几并
叶适（宋代）

阁老今无地上身，黄麻紫诰两沉沦。
虚悬东岭来时月，难挽西沉去后春。
试割冰鲈犹脆薄，重餐野橘尚甘辛。
最怜赵子同心事，相看题封泪染茵。
送赵季清兼谢所惠诗
叶适（宋代）

累珠贯冰丝，耿光发沉渊。
二千八百字，字字合管弦。
想攒风前八，应耸雪后肩。
又言谪匡山，五老烟霞鲜。
著书满破箧，官冗盐未煎。
少迟古了信，别用彩绳联。
同冯蓬州当可游中岩分韵得林字
史尧弼（宋代）

羲和转日毂，北陆鞭穷阴。
天地不自持，年老去如骎。
卉木浩萎垂，江山动萧森。
变化故不干，乐哉此幽寻。
蓬州老摩诘，玉齿锵璆琳。
相携亦忘言，一笑孤云岑。
至人鹫峰来，分坐兹岩深。
摄衣请从之，宛如在中林。
聊欲荐清供，无物致所歆。
端有白月轮，炯然碧潭心。
赏会讵偶然，夙昔谅合簪。
别去莫惨恻，渠无去来今。
当有羲黄人，尝识太古音。
元夕赐观灯应制五首 其一
陈敬宗（明代）

皓月金门夜，和风玉殿春。云移三岛近，灯簇万花新。

天仗临丹扆，星桥接紫宸。中官宣德意，宴赏及群臣。
过吴门
释永颐（宋代）

花落春江一夜风，满江烟碧撼垂虹。
轻舟浮载如天上，况是残云细雨中。
秋思十首 其六
李纲（宋代）

秋风晚萧索，凄然遂成林。百谷欲成实，见此造物心。

清凉入户牖，天光为沈阴。禅房有羁客，抱膝正长吟。
偈颂一百零四首
释绍昙（宋代）

八月秋，何处热，
尽大地，一团铁。
衲僧家向南北东西，草鞋跟踏得裂，
拄杖头挑得折。蓦劄相逢，
德山棒，临济喝，
百怪千妖，如何计结。
{左口右恶}，邪法难扶，
莫说莫说。
和薛仲止渔村杂诗十首
刘黻（宋代）

酒欲醒时邻已静，斗横月落尚闻桡。
炷香杯茗灯相照，不枉人生又一宵。
四月一日过江赴荆州
张说（唐代）

春色沅湘尽，三年客始回。夏云随北帆，同日过江来。

水漫荆门出，山平郢路开。比肩羊叔子，千载岂无才。
送吴师常
许景衡（宋代）

吴君久羁旅，所至即为家。倾倒贤人酒，浮游仙客槎。

此身惟愿健，万事尽从他。闻说今归矣，田园亦有涯。
悼贤诗
刘彝（宋代）

良畴十顷接晴烟，曾假过侯救旱年。
俸麦一车开德济，流民千里荷生全。
人嗟逝水今亡已，俗感遗风尚泣然。
独对老僧谈旧事，斜阳春色漫盈川。
利害吟
邵雍（宋代）

兔犬俱毙，蚌鹬相持。
田渔老父，坐而利之。
假山
吴芾（宋代）

我爱青山欲细看，如何不在户庭间。
聊移野外玲珑石，来人选窗前重叠山。
拄笏已堪供啸咏，杖藜还更得跻攀。
莫言道院过从少，亦有修眉相伴闲。
上沙田舍
范成大（宋代）

更无云物起微阴，垄亩人家各好音。
岁晚阳和归稻把，夜来霜力到枫林。
儿童笑里丰年面，乌鸟声中落日心。
酿秫炊粳都入手，胜拼腰脚办登临。
读南迁录
释居简（宋代）

垂垂胡运风灯掣，不悟鼎中犹鱍剌。后庭玉树不摇春，只看婆娑双勃脱。

提刀策马兆自南，梦中宿愤方深衔。子生母死托诸母，祸既滋蔓难夷芟。

骨肉相残甚于寇，倒把太阿归女手。宁能同死不同生，掎角亟图邻壤救。

奋戈秃体空无前，倾巢倒穴成播迁。飘零左衽馀南冠，孙又生子罹腥膻。

回头九十年中事，水浅蓬莱人换世。顺昌之捷金刀回，商虢破竹丘山颓。

韩刘亦复不世出，英勇弃捐如掷砾。短檠伴语南迁话，泪眼不晴彻遥夜。

应是天归古汴都，却教胡羯先驱除。
鸭湖
卢廷辅（宋代）

并山终日舣孤舟，深入桃蹊访阮刘。
流水落花无问处，居人云是古瀛洲。
赋向伯共五老小山六言五绝
胡寅（宋代）

文简风流未泯，公孙节气谁班。
当与皋夔佐舜，莫寻黄绮商山。
寄江滔求孟六遗文
刘昚虚（唐代）

南望襄阳路，思君情转亲。偏知汉水广，应与孟家邻。

在日贪为善，昨来闻更贫。相如有遗草，一为问家人。
【双调】碧玉箫(十首)
关汉卿（元代）

一
黄召风虔，盖下丽春园。员外心坚，使了贩茶船。金山寺心事传，豫章城人月圆。苏氏贤，嫁了双知县。天，称了他风流愿。
二
怕见春归，枝上柳绵飞。静掩香闺，帘外晓莺啼。恨天涯锦字稀，梦才郎翠被知。宽尽衣，一搦腰肢细。痴，暗暗的添憔悴。
三
盼断归期，划损短金篦。一搦腰围，宽褪素罗衣。知他是甚病疾，好教人没理会，拣口儿食，陡恁的无滋味。医，越恁的难调理。
四
帘外风筛，凉月满闲阶。烛灭银台，宝鼎篆烟埋。醉魂儿难挣挫，精彩儿强打挨。那里每来，你取闲论诗才。咍，定光的人来赛。
五
你性随邪，迷恋不来也。我心痴呆，等到月儿斜。你欢娱受用别，我凄凉为甚迭！休谎说，不索寻吴越。咱，负心的教天灭！
六
席上樽前，衾枕奈无缘。柳底花边，诗曲已多年。向人前未敢言，自心中祷告天。情意坚，每日空相见。天，甚时节成姻眷。
七
膝上琴横，哀愁动离情。指下风生，潇洒弄清声。锁窗前月色明，雕阑外夜气清。指法轻，助起骚人兴，听，正漏断人初静。
八
红袖轻揎，玉笋挽秋千。画板高悬，仙子坠云轩。额残了翡翠钿，髻松了柳叶偏。花径边，笑捻春罗扇。搧，玉腕鸣黄金钏。
九
秋景堪题，红叶满山溪。松径偏宜，黄菊绕东篱。正清樽斟泼醅，有白衣劝酒杯。官品极，到底成何济！归，学取他渊明醉。
十
笑语喧哗，墙内甚人家？度柳穿花，院后那娇娃。媚孜孜整绛纱，颤巍巍插翠花。可喜煞，巧笔难描画。他，困倚在秋千架。
送玉融周医
刘克庄（宋代）

苛留孤月伴长庚，无奈残星欲启明。
曾子数商诚有罪，韩公云籍未尝首。
病深不早迎秦缓，赀薄将何谢宋清。
客问后村翁健否，呻吟中有句将行。
闲适二首
陈造（宋代）

丁年故纸枉埋头，老去时名底用求。
得句盖尝身被谤，屏书姑免眼为仇。
关门工作橐驼坐，阅世已冥鹏鷃游。
槁木山麋真适适，从来里舍议家丘。
和陈倅寄南坡牡丹诗 其二
虞俦（宋代）

问人执戟明光宫，何似醉乡时一中。春来百物不入眼，赖有姚黄并魏红。
卧莲玩月观音赞
释师体（宋代）

上绝把茆江月白，下无寸土眼头宽。
青莲影里安身法，普与劳生了正观。
陴头道中遇雨
卓梦华（清代）

征行愁况瘁，矧值雨𩁺𩁺。潋滟翻车毂，迷离没峭岩。

柳眠莺嘹呖，客至燕呢喃。青陌荷锄立，低枝濯羽彡。

村房帘乍捲，驿路马轻帆。停轼聊休假，浊杯共醉衔。
闻冯柳东登府乞休归里
方坰（清代）

半年暂酌桃溪月，千里俄归长水居。幸免折腰为俗吏，径思高水卧衡庐。

竹垞秋老间移艇，梅里花深伴著书。谁识故人容鬓改，岁寒依旧上征车。
寄吉守李献父二首 其一
郭祥正（宋代）

半月樽罍为我开，琵琶围座殷晴雷。船头一转如天上，犹有新声入梦来。
惜余春慢 徐金桥主政集同人于尺五庄饯春
黄燮清（清代）

小雨清尘，微阳催暖，暗绿天涯烟草。花随燕堕，客为莺来，幽径乱红难扫。

惆怅朱檐画廊，如此芳时，倚栏人少。剩隔溪蝴蝶，参差装点，夕阳词稿。

曾记得、陌上寻钿，湖边沽酒，艳说苏堤春好。罗裙梦里，玉板尊前，忽忽旧愁颠倒。

重听清歌曼声，振触无聊，那回情抱。况东风亭馆，飞残香絮，柳阴深了。
谢祁居之惠桃竹杖
周紫芝（宋代）

老翁年少白如玉，初学裹头双鬓绿。一心走觅梨与栗，两脚登山健如鹿。

中年脚力惊早衰，腾踔安得如儿时。挟弓持满走避贼，尚与箭锋争疾迟。

如今老矣那忍说，七十上身头似雪。年来脚力何所似，钝如罢牛跛如鳖。

先生强欲相扶持，赠我江心桃竹枝。竹夫人痴不解语，木上座肯行相随。

况乃柴焰如削铁，四十九层排玉节。

天公与我山作堂，木落霜空秋九月。与君共看南山云，安可一日无此君。
骤雨
文徵明（明代）

殷雷破柱蛰龙惊，万点飞涛木叶鸣。何处长风吹海立，一时行潦看渠成。

不愁泾渚迷牛马，愿泻天河洗甲兵。秋到江南今几日，玉兰堂下待凉生。
归燕词
李建勋（唐代）

羽翼势虽微，云霄亦可期。飞翻自有路，鸿鹄莫相嗤。

待侣临书幌，寻泥傍藻池。冲人穿柳径，捕蝶绕花枝。

广厦来应遍，深宫去不疑。雕梁声上下，烟浦影参差。

旧地人潜换，新巢雀谩窥。双双暮归处，疏雨满江湄。
送从兄使新罗
顾况（唐代）

六气铜浑转，三光玉律调。河宫清奉赆，海岳晏来朝。

地绝提封清，天平赐贡饶。扬威轻破虏，柔服耻征辽。

曙色黄金阙，寒声白鹭潮。楼船非习战，骢马是嘉招。

帝女飞衔石，鲛人卖泪绡。管宁虽不偶，徐市倘相邀。

独岛缘空翠，孤霞上泬寥。蟾蜍同汉月，螮蝀异秦桥。

水豹横吹浪，花鹰迥拂霄。晨装凌莽渺，夜泊记招摇。

几路通员峤，何山是沃焦。飓风晴汩起，阴火暝潜烧。

鬓发成新髻，人参长旧苗。扶桑衔日近，析木带津遥。

梦向愁中积，魂当别处销。临川思结网，见弹欲求鸮.

共散羲和历，谁差甲子朝。沧波伏忠信，译语辨讴谣。

叠鼓鲸鳞隐，阴帆鹢首飘。南溟垂大翼，西海饮文鳐。

指景寻灵草，排云听洞箫。封侯万里外，未肯后班超。
太息四首 其一
陆游（宋代）

早岁元于利欲轻，但馀一念在功名。白头不试平戎策，虚向江湖过此生。
汪中丞台火救者独以剑出弹铗而歌和以相吊
李攀龙（明代）

中丞台火照闽方，客有千金剑一装。赖是龙蛇先自起，忽然风一为深藏。

逃形疑入延津水，厌影犹含北斗光。报国片心还独在，逾看鳞甲动冰霜。
和青县张树筠先生咏怀五首 其五
庞履廷（清代）

长兄能友弟能恭，廉让家风比孔融。寿永萱堂多幸福，孙谋燕翼乐无穷。
移竹和倪敦复
徐积（宋代）

孙公高义薄千金，岂顾池边竹浅深。此物定非今俗好，与公相伴古人心。

但看岁久孤坚操，不为墙閒尺寸阴。正是北窗閒卧日，陶家兼有一张琴。
菩萨蛮·宝函钿雀金鹦鹏
温庭筠（唐代）

宝函钿雀金鹦鹏，
沉香阍上吴山碧。
杨柳又如丝，
驿桥春雨时。
画楼音信断，
芳草江南岸。
鸾镜与花枝，
此情谁得知。
挽黄助教四首
舒邦佐（宋代）

杨枝一放任西东，已把浮生比梦中。
今日算来真是梦，翩翩丹旐引春风。
哭华姜一百首 其九十五
屈大均（明代）

狼藉珠钗与翠钿，红埃更满夜飞蝉。光浮玉臂犹馀泪，香冷金炉似有烟。
苏幕遮 红蓼花
庄盘珠（清代）

照清溪，明野径。如此秋光，只在无人境。惹个蜻蜓飞不定。

红飐波心，闲弄西风影。

隐盟鸥，牵断荇。溆转汀回，花底藏渔艇。宿雨初收江岸净。

客梦惊秋，烂漫斜阳冷。
八月廿三日偕徐性臣重游慈仁寺 其一
路朝霖（清代）

七年不到双松下，胜地经过感慨重。扫叶僧开明月径，浇花人打夕阳钟。

苔封古殿栖驯鸽，雨湿空廊损画龙。犹剩太平丞相碣，白头作记叹疏慵。
过高邮射阳湖
萨都剌（元代）

飘萧树梢风，淅沥湖上雨。
不见打鱼人，菰浦雁相语。
陪郑广文游何将军山林
杜甫（唐代）

不识南塘路，今知第五桥。
名园依绿水，野竹上青霄。
谷口旧相得，濠梁同见招。
平生为幽兴，未惜马蹄遥。

百顷风潭上，千章夏木清。
卑枝低结子，接叶暗巢莺。
鲜鲫银丝脍，香芹碧涧羹。
翻疑柁楼底，晚饭越中行。

万里戎王子，何年别月支？
异花开绝域，滋蔓匝清池。
汉使徒空到，神农竟不知。
露翻兼雨打，开坼渐离披。

旁舍连高竹，疏篱带晚花。
碾涡深没马，藤蔓曲藏蛇。
词赋工无益，山林迹未赊。
尽捻书籍卖，来问尔东家。

剩水沧江破，残山碣石开。
绿垂风折笋，红绽雨肥梅。
银甲弹筝用，金鱼换酒来。
兴移无洒扫，随意坐莓苔。

风磴吹阴雪，云门吼瀑泉。
酒醒思卧簟，衣冷欲装绵。
野老来看客，河鱼不取钱。
只疑淳朴处，自有一山川。

棘树寒云色，茵蔯春藕香。
脆添生菜美，阴益食单凉。
野鹤清晨出，山精白日藏。
石林蟠水府，百里独苍苍。

忆过杨柳渚，走马定昆池。
醉把青荷叶，狂遗白接瞝。
刺船思郢客，解水乞吴儿。
坐对秦山晚，江湖兴颇随。

床上书连屋，阶前树拂云。
将军不好武，稚子总能文。
醒酒微风入，听诗静夜分。
絺衣挂萝薜，凉月白纷纷。

幽意忽不惬，归期无奈何。
出门流水住，回首白云多。
自笑灯前舞，谁怜醉後歌。
只应与朋好，风雨亦来过。
颂证道歌·证道歌
释印肃（宋代）

不可毁，不可赞。
迩古迄今光灿烂。镇州萝卜大三斤，
桶裹水兮钵裹饭。
雨后秋凉
白居易（唐代）

夜来秋雨后，秋气飒然新。
团扇先辞手，生衣不著身。
更添砧引思，难与簟相亲。
此境谁偏觉，贫闲老瘦人。
金瓶牡丹
鲁铎（明代）

沉香亭外饶春风，名花种种无雷同。清平有乐媚妃子，君王带笑回重瞳。

是谁忍爱各剪摘，蜡封插向金瓶中。天香国色乃如许，打剥定藉花神功。

宁知中人十家赋，才供深色花一丛。长安爱花已成俗，不随儿女唯韩公。

我从千载嗟往事，爱花窃比濂溪翁。
寄司录朝奉兼简伯寿
邓肃（宋代）

老松古柏争清劲，社稷元勋李文正。
风流千古照人寒，家有白眉声益振。
十年游宦落穷山，妾无衣帛日号寒。
只余净业磨不去，駸駸笔势江河宽。
阿戎作诗更难偶，银钩仍复规颜柳。
苍藤千尺练敲冰，万轴晶荧照窗牖。
明月夜光两相酬，束笋堆床曾不休。
公家自有呕心戒，岂容雕琢损天游。
嗟我无文出月胁，惟有蓬窗堆柿叶。
如何分我三百万，试扫危言助调燮。
安分守己四字赞 其三
张天赋（明代）

守守守，亏体辱亲真可丑。直须检点此身心，名重黄金高北斗。
发芦沟晚至房山
屠侨（明代）

紫荆云外渺天关，汗漫山行不等閒。六十里程忙走马，夜深灯火宿房山。
冬夜寓居寄储太祝（一作綦毋潜诗）
薛据（唐代）

自为洛阳客，夫子吾知音。爱义能下士，时人无此心。

奈何离居夜，巢鸟飞空林。愁坐至月上，复闻南邻砧。
元日词其四·御阁
晏殊（宋代）

习习条风拂曙来，清香犹绽雪中梅。
屠苏酒绿炉烟动，共献宜城万寿杯。
师次永州久雨祈晴有感赠赵征夷
韩雍（明代）

君不见贰师将军伐西域，拔刀刺山泉涌出。又不见虞公欲与夏人战，长剑一指停西日。

乃知人有忠诚心，后土皇天相终吉。桓桓将军赵征夷，文才武略当世稀。

昨承简命佩金印，貔貅百万生光辉。南来次师湘口岸。

骤雨连旬江水泛。洪涛汹涌欲渡难，泊舟虽惊总无患。

先锋卜吉将启行，骤雨不息疑群情。将军拜天诉忠悃，云开雨歇天清明。

旌旗映山谷，鼓吹喧江滩。将军倚楼看解缆，顺流西下无狂澜。

军中感叹称稀有，父老欢呼如一口。两广三苗不足平，百蛮重译须奔走。

吁嗟此雨晴，其事非偶然。皇天厌祸乱，助我解倒悬。

此雨骤于十日前，溯流难上江滩船。此雨骤于十日后，行营水浸徒流连。

雨骤我休兵，雨晴我耀武。天意人心总和顺，会看一鼓成功报明主。
赠从弟弘元时为中军功曹住京诗
谢灵运（南北朝）

契阔羣从。
缱绻游娱。
历时阅岁。
寒暑屡徂。
接席密处。
同轸修衢。
孰云异对。
翔集无殊。
阆州许居士画像请赞
释广闻（宋代）

家在阆城南，阅浮生知其如寄。脚踏长安市，了万缘齐之一默。

脚重甘贽风流，孤峻庞老标格。甘终身于澹泊，见古道之颜色。

故其寓意于物，而不留意于物。胸中瞭然，一点谩渠不得。
次韵子静
陈渊（宋代）

渊明束带向督邮，已觉归思不可留。纷纷朱墨何时休，岂得置锥无一丘。

平生涉世如虚舟，明月从人惊暗投。胸次已无泾渭流，不应在我缘春秋。
满路花
陈允平（宋代）

离歌泣断云，别舞愁飞雪。凤皇台上望，琼箫绝。钗分玉燕，寸雨回肠折。碧空归雁阔。犹有疏梅，岁寒独伴高节。

鲛绡罗帕，泪洒胭脂血。悠悠江上水，天连接。朱楼遍倚，万里空情切。此恨凭谁说。天若有情，料天须有区别。
早入中书行公主册礼事毕，登集贤阁成咏
李德裕（唐代）

明星入东陌，灿灿光层宙。皎月映高梧，轻风发凉候。

金门列葆吹，钟室传清漏。简册自中来，貂黄忝宣授。

更登天禄阁，极眺终南岫。遥羡商山翁，闲歌紫芝秀。

晨兴念始辱，夕惕思致寇。倾夺非我心，凄然感田窦。
冯翊次韵邵子文寄赠之什
赵鼎（宋代）

三见西风洛水秋，归心长共水悠悠。扁舟未遂莼鲈愿，俗驾空悠猿鹤羞。

可见飘零疏酒盏，更惭落魄问朋游。回头一笑君应会，薄有田园归去休。
浣溪沙
朱敦儒（宋代）

才子佳人相见难。舞收歌罢又更阑。密将春恨系幽欢。

结子同心香佩带，帕儿双字玉连环。酒醒灯暗忍重看。
宫词 其二十四
张公庠（宋代）

再坐千官花满头，御香烟上紫云楼。万人同向青霄望，鼓笛声中度彩毬。
墨沼
许及之（宋代）

积功墨成池，增价蒲为扇。不作新样脚，一洗憔悴面。
和田龙图升之登秋宴口号 其一
程俱（宋代）

赭黄高拱玉霄间，金殿祥驎九色斑。湛露恩浓开镐宴，大风歌奏仰龙颜。

自惊垂老抛农亩，浪逐群仙款帝关。银瓮白环方纪瑞，汗青修竹尽南山。
速杨君谦石田记
沈周（明代）

山中有白石，广衍得数亩。坚瘠不可耕，无用实类某。

朋从从加称，遂为石田叟。称者非誉辞，我亦甘其受。

杨子许为记，其言食已久。往往人家见，篇篇灿星斗。

一见一热中，意子独我负。札剑表心许，何况曾出口。

得非以陋物，不足辱录取。碑有纪封禅，鼓有示猎狩。

于此逆观文，或可假石寿。子文侔汉史，其传信无朽。

脱使不多作，难保岁月后。恃子犹洪钟，应随大小扣。

不应似生吝，吝生亏所厚。吾石能作言，将以子归咎。

不闻诗所载，草木备群丑。不信石终遗，不遭点金手。

遑遑日翘伫，拜嘉亦当有。
居仁与季言论养生方往叩之而原仲诗有金花充
刘子翚（宋代）

紫微谈道渺无津，逸步飘然叹绝尘。
但向函关迎老子，不知郑圃有真人。
数丝雪发神弥莹，一点金花意自春。
莫谓余衰难语此，胸中勇气尚轮囷。
城破领老妻逃入仙游胡岭二首 其一
陈昂（宋代）

丧乱余生在，饥寒何所投。昼逃闻鬼哭，夜窜望仙游。

有径风先惨，无山鸟肯留。老妻向天问，盗贼几时休。
寄十扇与陈述之
曾几（宋代）

饶阳轻箑人共知，封书寄与今其时。
清风两腋想披拂，明月千其能追随。
一朝贵重得谢傅，中道捐弃怜班姬。
吾徒且当置是事，鲁缟如雪题新诗。
和春卿学士柳枝词五阕 其一
韩琦（宋代）

楼前轻雪未全销，偷得春光入嫩条。似向东风犹旅拒，可能浑忘舞时腰。
春日曲
徐照（宋代）

中妇扫蚕蚁，挈篮桑树间。
小姑摘新茶，日斜下前山。
上元夜效小庾体
陈嘉言（唐代）

今夜可怜春，河桥多丽人。宝马金为络，香车玉作轮。

连手窥潘掾，分头看洛神。重城自不掩，出向小平津。
与李衢州峄四首
赵蕃（宋代）

忽逢旗鼓去翩翩，道上行人喜欲颠。
为说吾州新得雨，使君惠政实关天。
送杨谏议赴河西节度判官兼呈韩王二侍御
熊曜（唐代）

贤哉征西将，幕府多俊人。筹议秉刀尺，话言在经纶。

先鞭羡之秉，走马辞咸秦。庭论许名实，数公当即真。

行行弄文翰，婉婉光使臣。今者所从谁，不闻歌苦辛。

黄云萧关道，白日惊沙尘。虏寇有时猎，汉兵行复巡。

王师已无战，传檄奉良臣。
饮裴侯家
王安石（宋代）

裴侯饮我日向中，四坐宾客颜皆红。
扫除高馆邀我入，自出粜麦怜民穷。
天边眼力破万里，桑麻冥冥山四起。
野心探寻殊未已，更欲湔衣北城水。
忽见碧树樱桃悬，下马恣食不论钱。
赤星磊落入我眼，恐是半醉游青天。
裴侯方坐尘沙里，役身救物当如此。
我曹偶脱簿领闲，何忍爱惜一日闲。
且归拂席饱眠睡，明日更看滁南山。
提刑使者还嘉州
宋祁（宋代）

使者舣行舟，是行及凄序。
祖帐俯平沙，从骑罗前渚。
一进酒惟醴，再进鲂及鱮。
还客已少悰，況将暌宴语。
劲风自薄林，寒流稍分浦。
讼矢久已闲，农坻矧就绪。
岁晏亟言旋，无为负延伫。
挽袁洁斋侍郎 其三
刘宰（宋代）

讲学元无倦，翻书老更勤。能令神气王，直到死生分。

玉折经纶具，星垂翰墨勋。凄其知己地，洒泪湿寒云。
寄赠向叔美二首 其一
赵鼎（宋代）

夫子冰玉质，未肯污膏粱。坐此困州县，一饱犹皇皇。

怀才几时用，鬓发行老苍。今世无伯乐，不识真乘黄。
送紫微处士酒
太乙真君（唐代）

此中何必羡青城，玉树云栖不记名。

闷即乘龙游紫府，北辰南斗逐君行。
赋竹上甘露
欧阳修（宋代）

梢梢两竹枝，甘露叶间垂。
草木有灵液，阴阳凝以时。
深山与穷谷，往往尝有之。
幸当君子轩，得为众人知。
物生随所托，晦显各有宜。
聊以助歌咏，兼堪饮童儿。
送羊振文先辈往桂阳归觐
皮日休（唐代）

桂阳新命下彤墀，彩服行当欲雪时。登第已闻传祢赋，

问安犹听讲韩诗。竹人临水迎符节，风母穿云避信旗。

无限湘中悼骚恨，凭君此去谢江蓠。
盘洲杂韵上 采莲舟
洪适（宋代）

圣得三峰藕，刳为一瓣莲。著身犹不稳，何用济长川。
重过虎丘马天雨上人写画
王绂（明代）

世味年来冷似冰，名山犹喜得重登。百年心事谁知己，半日閒情独访僧。

木叶下时风淅沥，莓苔扫处石崚嶒。写成一片秋林意，应对清吟雨夜灯。
梦海山壁间诗不能尽记以其意追补四首 其四
陆游（宋代）

春残枕籍落花眠，正是周家定鼎年。睡起不知秦汉事，一尊闲醉华阳川。
青山
陈熙治（清代）

谪仙邈何往，遗冢在玆山。人世自今古，白云空往还。

长星去天上，诗笔落人间。我亦高吟者，归来且闭关。
赠舟上人
李龏（金朝）

放浪诗骚外，尘心鍊到空。白云开夜观，海月冷松风。
中秋次韵
林季仲（宋代）

一叶下庭木，初敲窗户秋。
阴云偏妬月，衰病懒登楼。
勋业头先白，江河泪未收。
停桡是吾土，休梦野堂游。
入江西境先寄诸季二首 其一
李纲（宋代）

闽山行尽碧巉岩，稍见川原云木参。万里瘴岚来海外，一溪烟水到江南。

故人邂逅端如梦，世事纷纭未易谈。铸印墩头家渐近，秋风归骑亦骖驔。
游城南灵岩寺四首 其二
黄仲昭（明代）

风景无端拥寺门，望中山色几重分。泉声满室长疑雨，树影当窗半是云。

一派禅房依涧转，数声清磬隔林闻。灵岩一百二十寺，多少楼台锁夕曛。
再酬讷师兼简清凉和上人
贺铸（宋代）

莫谓功名是可希，定知求法不求衣。
此身於世百无用，异日与君同所归。
遮眼何关黄卷在，安心更悟白牛非。
清凉有道平如掌，岂比他方大铁围。
四时田园杂兴·其二十五
范成大（宋代）

梅子金黄杏子肥，麦花雪白菜花稀。
日长篱落无人过，惟有蜻蜓蛱蝶飞。(惟 通：唯)
郡圃晓步因登披仙阁四首 其二
杨万里（宋代）

李花半落雪成堆，末后桃花陆续开。白锦地衣红锦障，侵晨供张等侬来。
玉楼春 春尽
丁澎（清代）

桃花落尽梨花老，又是一年春事了。怨他风雨不关情，粉白嫣红都未扫。

人生总是欢娱少。醉里何堪归梦杳。只今明月照空庭，唯有枝头蝴蝶恼。
寄临川诸旧兼悲二谢 其四
李彭（宋代）

半岳摧峰怜二谢，孤坟宿草已蒙茸。自叹蔡邕今老矣，铭言独不愧林宗。
蜡烛
郑谷（唐代）

仙漏迟迟出建章，宫帘不动透清光。金闱露白新裁诏，

画阁春红正试妆。泪滴杯盘何所恨，烬飘兰麝暗和香。

多情更有分明处，照得歌尘下燕梁。
写孝经诗
潘德舆（清代）

忆我为儿时，家塾在堂隅。日昳读书罢，归时慈母娱。

八岁就外傅，《鲁论》初咿唔。九岁五经毕，文义颇不疏。

十岁读《礼经》，古句忘崎岖。十一背慈训，茕茕失母乌。

十二出门游，奔走能跨驴。是时从大人，来往神愉愉。

大人授《孝经》，命儿自写书。儿写书不成，满纸如墨猪。

左右反覆视，心气惨不舒。低头清泪落，仰头但嗟吁。

大人顾谓儿，儿心一何愚。写书非大难，儿心姑徐徐。

心定手不误，尔盍仰视予。侵晨执笔写，写成日裁晡。

儿乃破涕笑，喜笑东西趋。取书呼儿来，此书义当摅。

读书读其义，此书学根株。儿默听此教，跪受当前除。

朝夕执书读，爱重同球图。读罢藏之笥，亵见惧点污。

儿今又写书，写书忽痛呼。儿有六岁儿，儿已十年孤。

昔时一卷书，岁时常宝储。今日写此帙，吞声泪沾裾。

昔写今亦写，今日迥自殊。昔泣今亦泣，两泣不相如。

昔写虽丑恶，嬉戏称凤雏。今写好似昔，谁与正瑕瑜。

昔泣实恃爱，貌郁神不痡。今泣复何益，泪眼空为枯。

哀哉一卷书，写罢还踟蹰。儿亦呼其儿，学不在五车。

但求孝悌性，敬爱理不虚。亦不在荣达，名誉播九区。

但求守吾身，战战保发肤。儿有弱小甥，神采清且都。

七岁痛陟岵，似续守门闾。此书大义在，此诗非烦纡。

儿复呼其儿，试诵与尔姑。尔姑闻此诗，哀痛犹茹茶。

尔内外兄弟，敬谨相友于。立身与显亲，毋苦不肖吾。
访吴尉不遇
杨杰（宋代）

人爱红尘我爱山，寻山重叩白云间。子真避客游都市，月上梧桐未肯还。
送知上人礼补怛
郑真（明代）

沧海天遥雪浪堆，补怛山顶幻楼台。多因大士寻常现，尽唤游僧自远来。

狮子吼林岩壑震，频伽出洞树云开。袈裟坐向盘陀石，认得前身是善财。
将至酇城和德麟韵
李廌（宋代）

绿胜章台杨柳街，青罗斗帐净无埃。
五株何用诗频说，安得韩公到此来。
偈颂一百零二首
释绍昙（宋代）

落寞山家，忙如火急。
趁晴刈茆，带霜收橘。
山僧冷地思量，尽把家私狼籍。
日日日东上，日日日西没。
仇彦和佐邑崇仁有白莲双葩并干芝草丛生于县斋之旁作堂名曰瑞应且求诗敬为赋之
释德洪（宋代）

宰肉社树阴，岂无天下志。用材朴楔间，已有经纶意。

欲观临大朴，必自小者耳。彭侯伟杰姿，要是千乘器。

小邑试牛刀，不满一笑喟。仇亦何所为，睡足时隐几。

原多深夜耕，门有昼眠吏。三年爱等母，百里平如水。

政化不自知，草木发奇瑞。论人或多舛，唯天不容伪。

耿泉岂知忠，元乳岂知义。应之捷影响，物有固然理。

此堂湿青红，宾从时毕至。应为文字饮，砚席生佳气。

□□□□□，□□□□□。□□□□□，□□华裾翠。

吏民起献觞，愿酬太平醉。
多景楼
梁栋（宋代）

思归不觉岁华侵，倦抚旌旗感慨深。
旧日家乡今日客，一年时序百年心。
城余故址元非铁，山得虚名不是金。
槛外长江成底事，英雄对酒话蹄涔。
醉落魄·正月二十日张园赏海棠作
管鉴（宋代）

春阴漠漠。海棠花底东风恶。人情不似春情薄。守定花枝，不放花零落。
绿尊细细供春酌。酒醒无奈愁如昨。殷勤待与东风约。莫苦吹花，何似吹愁却。
睹亡友题诗处
欧阳詹（唐代）

旧友亲题壁上诗，伤看缘迹不缘词。

门前犹是长安道，无复回车下笔时。
送别湖北漕李秘监仁甫
林光朝（宋代）

文字眇烟云，过眼徒浩浩。
所有未见书，惜哉吾已老。
子云客长安，陈迹如一扫。
同叔向来人，我生苦不早。
亦闻青城山，斯翁为有道。
瞿塘不可上，秋梦长颠倒。
白日来西昆，一见自应好。
纵谈百代前，至竟非苦槁。
多为开口笑，明月生怀抱。
黄鹤有高楼，恍如事幽讨。
揽辔逢道州，听书下下考。
周南勿留滞，掇拾供史藁。
分手重酸辛，璠玙众所宝。
十日不得面，何为太草草。
鹧鸪天（正月十四夜）
朱敦儒（宋代）

凤烛星球初试灯。冰轮碾破碧棱层。来宵虽道十分满，未必胜如此夜明。

留上客，换瑶觥。任教楼外晓参横。春风从旧偏怜我，那更姮娥是故人。
早春
陆游（宋代）

具牛将犊行，野雉挟雌鸣。
农事不可缓，闲人亦劝耕。
杏花天（重午）
吴文英（宋代）

幽欢一梦成炊黍。知绿暗、汀菰几度。竹西歌断芳尘去。宽尽经年臂缕。

梅黄后、林梢更雨。小池面、啼红怨暮。当时明月重生处。楼上宫眉在否。
岁暮哭近夫二首 其一
郑善夫（明代）

南国青琐闼，东山白板扉。三年不相见，两地思依依。

遂有幽明隔，谁云夭寿微。江东送望眼，空复暮云飞。
续十虫吟５
舒岳祥（宋代）

虫有土中狗，翼短身则长。
行地如狗子，两臂健擘张。
纵横成穴道，堀堁身蔽藏。
握之人手中，排抉力其强。
夜飞能打人，有物凭为殃。
收之入药录，虻蛭同其良。
君看医师术，可谓宰相方。
委曲辞 其九
孙原湘（清代）

手捧云笺病已差，欲脩报札转迟迟。连朝心事从头写，当取家书莫当诗。
赠白云张少愚
蒋堂（宋代）

聘命当年下益州，戋戋束帛礼偏忧。
山人著出隐居报，使者赍还答诏牛。
留郝元直
张盖（清代）

自得黄沟信，常怀见汝期。只愁相会少，可道故乡迟。

陪酒邻家夜，弹棋日落时。明朝各有事，分手即天涯。
虎丘中秋夕 其六
屈大均（明代）

珠斗阑干兴倍豪，游人丝竹各分曹。金壶好注天河水，莫使东方日色高。
寄湖上黄教
叶绍翁（宋代）

门幽缘近寺，官冷未成家。
楼借山为障，风吹水作花。
诗方酬北磵，经又节南华。
闻说新雏凤，宾来解唤茶。
送子仁兄赴定武倅
吴则礼（宋代）

杳杳东风吹雁行，淡烟疏柳暗河梁。
边笳忽起暮天远，寒雁不鸣春草长。
野馆梦回花似霰，戍楼诗就月如霜。
应怜投老尚漂泊，白鸟青山堪断肠。
小轩有菊一本盛开两花大如酒杯饶介之见而爱之连赋诗二首因次其韵 其二
成廷圭（元代）

满径香风吹客袍，却胜秋野醉攒蒿。东篱隐者世不泯，南阳老人年最高。

大白杯中多趣味，中黄□内几钧陶。莫令雨后荒三径，更趁霜前斫两螯。
庐山道中 其三
李彭（宋代）

三年不饮虎溪水，一笑来尝鹰爪芽。岑寂仲堪谈易地，祇馀苍藓藉残花。
湖上雨中晚归
释文珦（宋代）

冷澹一堤枯柳，孤高九里寒松。
行尽北山烟雨，白云深处闻钟。
寄传法二大卿并简译席诸大士
夏竦（宋代）

润色金文数十函，清凉甘露洗尘凡，
修行不作伊兰计，只愿三千尽宝严。
无题 其二
许宝云（清代）

碧城烟雨晓来多，花气生寒夜有波。惆怅玉楼人语悄，月明愁听采菱歌。
龙溪道中
吴潜（宋代）

潮痕初涨没汀沙，隔岸青帘认酒家。
要识江乡春事晚，东风吹尽野棠花。
答僧问佛法大意作偈
释广原（宋代）

刹刹现形仪，尘尘具觉知。
性源常鼓浪，不悟未曾移。
句
孙仅（宋代）

秦帝墓成陈胜起，明皇宫就禄山来。
自漳州回泉南主仆俱病
戴复古（宋代）

雅兴难忘酒，羁怀不耐秋。
坐穷思卖剑，扶病强登楼。
适有坐中客，来从边上州。
所谈惊老耳，身世并成忧。
关仝骤雨图
刘克庄（宋代）

四山昏昏如泼墨，行人对面不相觌。
凄乎太阴布肃杀，暗然混沌未开辟。
千丈拿空蛰龙起，一声破柱春雷疾。
我疑人间瓠子决，或是天上银河溢。
异哉烟霏变态中，山川墟市明历历。
茅寮竹寺互掩映，疏舂残磬渺愁寂。
叟提鱼出寒裂面，童叱牛归泥没膝。
羊肠峻坂去天尺，驴饥仆瘦行安适。
林僧卸笠窘回步，海商抛矴忧形色。
纵览鲲鹏信奇伟，戏看凫雁亦萧瑟。
乃知画妙与天通，模写万殊由寸笔。
大而海岳既尽包，细如针粟皆可识。
向来关生何似人，想见丘壑横胸臆。
呜呼使移此手为文章，岂不擅场称巨擘。
绮罗香 龚节孙录余所选今词赋此奉柬
陈维崧（清代）

浪打新亭，霜飞故国，谁许词场称霸。红豆金荃，漫向夜深誊写。

半閒钞、酒馆银墙，半偷传、妆楼罗帕。到如今、粗比牛腰，丛残卷轴蜗涎挂。

太息韦庄牛峤，问如何偏遇，极天兵马。珍重君家，重觅蛮笺细砑。

看残秋、满箧香词，是老夫、半生愁话。嘱宵阑、好护乌丝，莫使缸花灺。
商橘所画海棠双喜图
黄镇成（元代）

相向相鸣两缟巾，海棠风暖上林春。今朝识得眉黄意，同立花间报主人。
吕禄庙
司马光（宋代）

赤帝祚四百，徒然诸吕谋。
山游逢友卖，未返见家收。
蔽冢昔无记，遗祠今幸留。
士心俱左袒，何怨曲周侯。
送王君谟还匡庐
欧必元（明代）

即看宪府肃澄清，问寝人趋陆贾城。自是杜周临法座，延年宁让大夫名。
汉武帝杂歌三首
韦应物（唐代）

汉武好神仙，黄金作台与天近。王母摘桃海上还，

感之西过聊王讯。欲来不来夜未央，殿前青鸟先回翔。

绿鬓萦云裾曳雾，双节飘飖下仙步。白日分明到世间，

碧空何处来时路。玉盘捧桃将献君，踟蹰未去留彩云。

海水桑田几翻覆，中间此桃四五熟。可怜穆满瑶池燕，

正值花开不得荐。花开子熟安可期，邂逅能当汉武时。

颜如芳华洁如玉，心念我皇多嗜欲。虽留桃核桃有灵，

人间粪土种不生。由来在道岂在药，徒劳方士海上行。

掩扇一言相谢去，如烟非烟不知处。

金茎孤峙兮凌紫烟，汉宫美人望杳然。通天台上月初出，

承露盘中珠正圆。珠可饮，寿可永。武皇南面曙欲分，

从空下来玉杯冷。世间彩翠亦作囊，八月一日仙人方。

仙方称上药，静者服之常绰约。柏梁沉饮自伤神，

犹闻驻颜七十春。乃知甘醲皆是腐肠物，

独有淡泊之水能益人。千载金盘竟何处，

当时铸金恐不固。蔓草生来春复秋，碧天何言空坠露。

汉天子，观风自南国。浮舟大江屹不前，

蛟龙索斗风波黑。春秋方壮雄武才，弯弧叱浪连山开。

愕然观者千万众，举麾齐呼一矢中。死蛟浮出不复灵，

舳舻千里江水清。鼓鼙馀响数日在，天吴深入鱼鳖惊。

左有佽飞落霜翮，右有孤儿贯犀革。何为临深亲射蛟，

示威以夺诸侯魄。威可畏，皇可尊。平田校猎书犹陈，

此日从臣何不言。独有威声振千古，君不见后嗣尊为武。
走笔送张伯起
强至（宋代）

男儿刚肠逾古铁，每到伤离犹暂折。
离绪不啻乱茧丝，才搅衷肠便成结。
忆昨送子秋风前，薄酒三行歌数阕。
我歌多感酒易醺，子车为我涩不发。
今来与子举别觞，还是去年分臂日。
人生岁岁有离恨，争遣绿鬓不为雪。
安得共子并翼飞，四方上下无时别。
遍题朱惟四增置诸胜十二首 其十 振衣亭
邓云霄（明代）

彼美亭亭立上方，荷衣蕙带紫霞裳。飘摇两袖春风细，惹得岩花百和香。
贺新郎（送唐伯玉还朝）
刘克庄（宋代）

驿骑联翩至。道台家、筹边方急，酒行姑止。作么携将琴鹤去，不酒州人堕泪。富与贵、平生无味。可但红尘难著脚，便山林、未有安身地。搔白发，兀相对。

前身小范疑公是。忆当年、天章阁上，建明尤伟。庆历诸贤方得路，便不容他老子。须著放、延州城里。一句殷勤牢记取，在朝廷、最好图西事。何必向，玉关外。
题谢孝子东纬先生侍疾图三首 其二
章成铭（清代）

商量欲觅九还丹，母病如丝求艾难。赢得画工浓淡笔，留将一副后人看。
庵前蜂去数日复返因作
释慧空（宋代）

向闻刮责抽单去，今见时难领众归。岁晚萧条单位在，汝饥犹可主人饥。
至日前思亲
杨万里（宋代）

节近亲庭远，天寒日暮时。
未风窗巳报，欲雪脚先知。
送耐翁住天柱延恩
王柏（宋代）

换却钳锤过赤城，先声知已沸腾腾。当机棒喝须端的，护法神腾莫尽凭。

脚底涌泉同莹洁，脊梁天柱共崚嶒。果符鼓棹沧溟句，海角元来欠一灯。
雨后海珠登眺 其二
岑万（明代）

北望迟回白玉京，束书孤剑赴江城。暮云芳树浑无极，秋水蒹葭空复清。

绿野未须频缱绻，东山犹自策勋名。诸公衮衮为元辅，礼乐无劳鲁两生。
觉际閒行
郑清之（宋代）

斜迳转山腰，平畴露稚苗。
云低松挟径，雨足浪宣骄。
宿鹭翔孤屿，归僧睨断桥。
倦余成小立，新月挂青霄。
南柯子 其二 和杨王客赋得玲珑隔窗语
毛奇龄（清代）

青漆垂银钥，丹纱映玉栊。隔窗娇立小芙蓉。两地分明、细语一娇红。

好鸟音初剪，幽兰气转浓。相看枉自唤玲珑。一寸明螺、槅子万重峰。
山谷碑
赵立（宋代）

长记儿童膝下时，便闻山谷澹岩诗。
江湖老矣潇湘过，始得摩挲石罅碑。
赠徐碧鉴 其一
真德秀（宋代）

人言得罪为狂疏，若论狂疏罪不无。亦既自呵还自笑，只缘骨相合崎岖。
自讼答束熙之
王令（宋代）

洞洞之室或者穿，岩岩之墙或者缘。
墙缘室穿来何哉，中有玉者黄金千。
金玉固非盗所有，盗者或得之伺候。
得金买衣出人前，意气遂若富者然。
众人不知谓尔富，不知尔自何心颜。
盗财固为小人戮，盗名自是君子奸。
咄哉自讼毋自欺，几希不在穿缘间。
崇阳道中作四首 其一
李纲（宋代）

我行江南春，初见农事作。及兹旅湖外，秋稻半已穫。

隔林闻晚舂，藁秸积篱落。童稚亦熙熙，田家有馀乐。
祷雨辞
佚名（先秦）

政不节与。
使民疾与。

何以不雨至斯极也。
宫室崇与。

妇谒盛与。
何以不雨至斯极也。

苞苴行与。
谗夫兴与。

何以不雨至斯极也。
梦江南 怀人二十首 其十四
柳如是（明代）

人何在？人在木兰舟。总见客时常独语，更无知处在梳头，碧丽怨风流。
次韵荅子重东城见怀之作
文徵明（明代）

愁云薄层汉，北雁鸣羁栖。天寒霜雪繁，零叶被长堤。

远洲宿修莽，曲路纷留荑。南窗梦佳人，觉来隔山溪。

幽期不得将，日暮闻莎鸡。秋风日已至，兰舟一何稽。

忧思无能解，起行涉荒畦。独言畴与晤，樽酒为谁携。

终然无所适，归来对青藜。素书自何来，展读情更悽。

人生贵恊志，何用悲秦齐。结交不从中，对面分云泥。
又水仙 其三
徐积（宋代）

我是江湖都一掬，海水虽深不濡足。待教平地产明珠，但恐世人更多欲。
相逢狭路间
刘遵（南北朝）

春晚驾香车，交轮碍狭斜。所恐帷风入，疑伤步摇花。

含羞隐年少，何因问妾家。青楼临上路，相期竟路赊。
病中枕上
杜仁杰（元代）

忽忽卧几月，遂成疏懒名。却因久病后，更觉万缘轻。

月落窗影动，夜寒灯晕生。狸奴似相慰，分坐守残更。
送喻迪孺郎中知遂宁府
张广（宋代）

平时场屋漫声名，晚下瞿唐信此生。万里不应频去国，一麾聊复为专城。

送春杯酒侵行色，上峡家山慰客情。坐遣官曹顿牢落，说诗谁复似康衡。
倦游书事
孙应时（宋代）

只影千山复万山，两年愁著鬓毛班。
壮心未答吴钩赠，素节聊全赵璧还。
剑栈风烟通紫塞，峡天云支带乌蛮。
逢人若问浑慵答，闭目搘颐一梦间。
湖山十景 其七 花港观鱼
王洧（宋代）

断汊惟馀旧姓存，倚阑投饵说当年。沙鸥曾见园兴废，近日游人又玉泉。
赠篆书吴全仲古风
欧阳光祖（宋代）

黄帝史仓初作书，依类象形书亦疏。
兽蹄鸟迹颇奇怪，乾端坤倪微发舒。
周籀大篆十五篇，体制渐与苍史殊。
秦兼七国有天下，混一土字同书车。
赵高采历竞新作，胡母博学夸宏橅。
是时小篆方挺出，苍籀字画勤芟除。
云阳系囚变隶体，世喜简便争奔趋。
人文日巧伪日胜，古意自此皆荒芜。
峄山野火惟焦苏，苦县光和碑亦无。
宣王石鼓后来出，真赝莫订徒嗟吁。
阳冰凛凛及前辈，字骨瘦硬中敷腴。
潮乎下笔亦清切，杜陵谓与李蔡俱。
寂寥恍已隔千载，游心艺苑惟长驱。
我朝巨笔惟章徐，武夷近数延陵吴。
吴君心近觑天巧，瘦不露骨肥不粗。
小字银钩铁画如，大字龙蛇相郁纡。
上穷羲黄下秦汉，掎摭彝鼎并盘盂。
知音惜无浣花老，侯门欲曳邹阳裾。
劝君行矣勿留滞，识真四海多通儒。
莫学妇人写阴符，莫作奇字索酒沽。
舟行三章 其二
刘学箕（宋代）

扁舟兮容与，浮云兮舒卷。波澄兮练横，山秀兮屏展。

散发兮平冈，濯缨兮清浅。皇皇兮何之，路长兮悠缅。

早赋兮归来，迷途兮未远。
句 其三
宋白（宋代）

宋朝归圣主，潘阆是诗人。
九日登樟亭驿楼
许浑（唐代）

鲈鲙与莼羹，西风片席轻。潮回孤岛晚，云敛众山晴。

丹羽下高阁，黄花垂古城。因秋倍多感，乡树接咸京。
读改元诏口号
戴复古（宋代）

喜见新除目，焚香洗眼看。
老儒居翰苑，正士作台官。
有道为时用，非才处位难。
寄声崔与李，催促到长安。
寄容贯圭峰 其二
陈献章（明代）

落日荒台上，疏松古塔边。身休论出世，趣欲到无弦。

峰阁初生月，渠通自到泉。西庵凭借问，许住过残年。
播大唐辞世偈云
释慧开（宋代）

书偈毕跏趺而逝都知王太尉随即敷。
六十四初度作二首
董应举（明代）

五岁脱荒乱，中年荷治平。
何图六十四，天下遍征兵。
首春逢耕者
柳宗元（唐代）

南楚春候早，余寒已滋荣。
土膏释原野，白蛰竞所营。
缀景未及郊，穑人先偶耕。
园林幽鸟啭，渚泽新泉清。
农事诚素务，羁囚阻平生。
故池想芜没，遗亩当榛荆。
慕隐既有系，图功遂无成。
聊从田父言，款曲陈此情。
眷然抚耒耜，回首烟云横。
喜迁莺
蔡伸（宋代）

青娥呈瑞。正惨惨暮寒，同云千里。剪水飞花，渐渐瑶英，密洒翠筠声细。邃馆静深，金铺半掩，重帘垂地。明窗外。伴疏梅潇洒，玉肌香腻。

幽人当此际。醒魂照影，永漏愁无寐。强拊清尊，慵添宝鸭，谁会黯然情味。幸有赏心人，奈咫尺、重门深闭。今夜里。算忍教孤负，浓香鸳被。
秋江话别
金涓（元代）

别酒相倾别泪流，江流亦不为君留。片帆今夜人何处，明月满君谁共楼。

一雁叫霜红入叶，十年为客白侵头。莫嫌归计多萧索，三径西风菊正秋。
戏题画卷 其一
程俱（宋代）

五载京尘白鬓须，丹青遐想寄衡巫。如今扫迹长林下，却对真山看画图。
答元八遗纱帽
张籍（唐代）

黑纱方帽君边得，称对山前坐竹床。

唯恐被人偷剪样，不曾闲戴出书堂。
晓登小楼雾失南高峰塔
杨万里（宋代）

日日南高峰，知我登小楼。
笑回紫翠面，擎献新鲜秋。
独将诗魂去，恣绕月胁游。
得句寄与渠，月姊不敢搜。
绝顶珥琼笔，仰空书银钩。
今晨招不来，开窗得孤愁。
折简呼屏翳，能为追亡不。
挽虞齐年运使
史尧弼（宋代）

曩把司农节，蠲民百万资。
公今随夜旦，谁与疗疮痍。
贮羡时包匦，搥人吏剥肌。
九原难再作，堕泪阅丰碑。
上清辞五首 其五
李九龄（唐代）

新拜天官上玉都，紫皇亲授五灵符。群仙个个来相问，人世风光似此无。
酒泉子·长忆观潮
潘阆（宋代）

长忆观潮，满郭人争江上望。来疑沧海尽成空，万面鼓声中。
弄潮儿向涛头立，手把红旗旗不湿。别来几向梦中看，梦觉尚心寒。
无闷 眷西近有东野之戚，词以慰之
张慎仪（清代）

冷雨凄其，悲风萧条，几日酿成奇灾。君忽赋杏殇，事难逆审。

应奇昙花一现，可再世、羊环来重证。化机幽眇，无非气运，试凭天问。

自省。六旬近。也蝉蜕轻抛，鸠巢拙捐。频枨触、老怀曩时余恨。

今日为君伤逝，傃黄歇、江天泪还抆。无可奈、强致温词，千万破愁无闷。
山鸟
郑谷（唐代）

惊飞失势粉墙高，好个声音好羽毛。

小婢不须催柘弹，且从枝上吃樱桃。
月下闻笛
杨万里（宋代）

天色镕成水，蟾光鍊出银。碧香三酌半，玉笛一声新。

小婉还清壮，多欢忽苦辛。何人传此曲，此曲怨何人。
绝句六十四首
张伯端（宋代）

赤龙黑虎各西东，四象交加戊己中。
复姤自兹能运用，金丹谁道不成功。
梅花寄汝阴苏太守
释道潜（宋代）

湖山摇落岁方悲，又见梅花破玉蕤。一树轻明侵晓岸，数枝清瘦耿疏篱。

良辰易失空回首，习气难忘尚有诗。所向皆公旧题墨，肯辜鱼鸟却来期。
和江十雨中与持国师直饮
刘敞（宋代）

旦上天禄阁，暮直承明庐。避喧虽足慰，取适固已疏。

佳雨及我虽，兹晨殊晏如。紾絺委冠带，高枕睨庭除。

熏风散微凉，润气浮郊墟。沸声涌江濑，暝色晦绮疏。

惊电时烁目，疾雷不废书。商歌勤金石，尘谷盈蛙鱼。

此乐不可改，古人良起予。惜无同音赏，幽独成离居。

闻君达亹亹，樽酒会朋裾。高贤卧家巷，固多长者车。

宁无寂寞者，闭关讲玄虚。
雪中三绝
陈起（宋代）

探梅又复负前盟，曾念霜风病不禁。
清晓担头和雪买，数枝亲插供观音。
落花 其二
朱之蕃（明代）

催花遣使忆新衔，又报春归燕语喃。园月和烟霏曲径，江风带雨洒孤帆。

乱飘不羡吴姬舞，远寄无劳驿使缄。藉坐锦茵新酿熟，待尝樱笋试罗衫。
挽前南剑添倅杨料院
徐元杰（宋代）

泣别监州隔死生，薄云兹义更何人。
草青彭蠡湖边晓，花满江郎峰畔春。
每慨共官惟气直，略无片语不情真。
西芹香火家家意，所欠笺天泽徙薪。
八月十六张园玩月得一字
戴表元（宋代）

明河荡残云，青海收晚日。婆娑林端月，为我良久出。

洗杯问劳苦，天女笑肸肸。月行虚空中，万古无损失。

且可娱今宵，勿复思昨日。歌情天水遥，坐影入树密。

嗔醒有微酒，徼诗或呼笔。仲容欢入林，怀祖娇在膝。

初犹整裘褐，久乃忘冠栉。趋锵翻弈盘，笑傲惊帐室。

宁来共喧呶，不许私暇逸。蚩蚩复扰扰，醉态不可一。

情知此月下，此乐世无匹。月光本天性，清莹本其质。

动定极渟涵，声沈转萧瑟。匆忙寄醉语，悟迟已难述。
茶灶
项安世（宋代）

滟滪亦有堆，黄河岂无柱。
借问覆舟人，何如吃茶处。
寄刘仲祥索贡馀茶
蓝仁（明代）

春山一夜社前雷，万树旗枪渺渺开。使者林中徵贡入，野人日暮采芳回。

翠流石乳千山迥，香簇金芽五马催。报道卢全酣昼寝，扣门军将几时来。
过耀州
魏燮均（清代）

车马匆匆过耀州，晓风凉意似新秋。孤城废久成墟里，破壁颓残剩故楼。

陵谷不知何代变，人民或是昔时留。我来不敢停骖问，恐话沧桑也白头。
梅
刘迎（金朝）

谁道江梅驿信迟，碧琅玕里见横枝。为寻疏影暗香处，独立嫩寒清晓时。

嚼蕊不妨浮白饮，认桃休赋比红诗。平生东阁风流在，何逊而今鬓欲丝。
游龙门分题十五首·白傅坟
欧阳修（宋代）

芳荃奠兰酌，共吊松林里。溪口望山椒，但见浮云起。
次韵伯崇自警二首 其二
朱熹（宋代）

诵君佳句极优柔，未得明彊是所忧。若悟本来非木石，保君弘毅不能休。
秋夜读书有感
陆游（宋代）

久病畏长夏，枕簟如炮焚。
扶持赖药物，俛仰秋已分。
清夜炷炉香，袅袅起孤云。
灵府豁蒙滞，旧学资鉏耘。
言念总角初，操觚极艰勤，诸老颇赏识，谓可与斯文。
沉痼幸鍼石，轮囷劳斧斤。
可怜四十年，薄陋负所闻。
白首犹著书，逝将献吾君，太官荐玉食，野人徒美芹。
养龙坑飞越峰天马歌
杨慎（明代）

高皇御天开大明，龙马出自养龙坑。
房星夜下鹿卢寨，天驷晓龙骠骑营。
殿前重瞳回顾盼，奚官仗外争相迎。
鸡鸣牛首试控纵，凤师麟仪无逸惊。
归风绝尘羡迅疾，逮日先影羞翾轻。
四蹄翩然不蹍地，六飞如在空中行。
是时雄酋有奢香，左骖牡骊右牝黄。
贡上金陵一万匹，内厩惟称此马良。
宸游清燕幸鸾坡，学士承旨赞且歌。
饮以兰池之瑶水，秣以芝田之玉禾。
飞越峰名自天锡，骏骨虽朽名不磨。
至今百七十岁时，山头犹有养龙池。
方经地志或遗漏，箐苗洞獠那能知。
吾闻天下有道，飞黄伏皂。
又闻王良策马，车骑满野。
前时吉囊寇大同，烽火直达甘泉宫。
近水莫瀛乱交趾，羽书牙璋遍南中。
安得将星再降傅友德，房宿重孕飞越峰。
一月三捷献俘馘，千旄万旟歌熙雍。
呜呼！将相宁有种，龙驵岂无媒。
经途访迹一兴慨，郭隗孙阳安在哉？长歌终曲长风龙。
夜泊淮阴
林鸿（明代）

泊舟淮水次，津树暗萧萧。
远火明渔舫，长吟倚客箫。
夜钟闻古寺，寒月照归潮。
莫近啼猿处，愁多梦更遥。
碧溪为万同府作
范嵩（明代）

轻煖雨初霁，烦嚣了不关。物华弥宇宙，景色遍尘寰。

疏柳和烟暝，乔松缀露抟。波澄浮鸭绿，云破见螺鬟。

梅白霜华重，堤平树影寒。樵声深谷外，渔唱夕阳间。

地迥莓苔古，时芳草木蕃。临风听鸟语，依石坐江千。

夜气侵书榻，溪光照酒颜。江涵青似染，川净水如纨。

孤鹜随霞落，征鸿载月还。凭栏时眺望，清兴满诗坛。
王宝谟 其二
魏了翁（宋代）

泸江鲛夜泣，柳庙鹤秋飞。零露伤兰颖，凄风撼王徽。

焄蒿恍兮惚，精爽是邪非。岂必存亡问，吾知全以归。
回澜
林俊（明代）

回澜放晴夜，虚敞足清游。野旷月临水，天低星近楼。

村醅隔萝径，樵笛下溪舟。挂席高寒外，心多可自由。
桑阴曲
杨维桢（元代）

妾自夫君戍，桑阴路不通。将军哮似虎，少妇窃秦宫。
送侯信之还宣城
郭奎（元代）

宁为执戟儿，莫读五车字。读书未达空白头，执戟从军有时贵。

忆君家住南湖西，麻姑之山傍有溪。雪林学士官满日，阿翁拄策同提携。

君从二十客淮北，我家伯仲俱相识。江湖水深舟楫多，当年欢会今难得。

我因君想亲，君向我言贫。相逢忽疑是梦寐，干戈满眼论悲辛。

风尘一别又五载，耆旧凋零几人在。把酒共指青山亭，君犹有家我何待。

惜无白玉鞭，安得黄金千。为君此别赠行李，尽买湖曲桑麻田。
石湖芍药盛开，向北使归，过扬所时，买根栽
范成大（宋代）

万里归程许过家，移将二十四桥花。
石湖从此添春色，莫把蒲萄苜蓿夸。
昭君怨 昭君塞外命重制琵琶，曰浑不似
董元恺（清代）

莫谓汉宫人巧。便有琵琶难肖。毳帐草萧萧。梦魂遥。

薄命玉容如此。值得一声情死。边月下祈连。影堪怜。
次韵中秋对月
于石（宋代）

冰壶碾破一轮秋，极吸长鲸笔挽牛。
大地山河明色界，九天宫阙耀琼楼。
香浮蟾桂今犹古，曲按霓裳乐易愁。
四海青光无不照，何须天柱一峰游。
钱塘学中寄伯思六言五首 其三
陈渊（宋代）

剑水庭闱底处，苕溪水月弥深。绿草年年离恨，白云日日归心。
读钓台集用陈白沙韵二首 其二
邵宝（明代）

从来自信任人疑，一寸丹心付所知。白石有情依古庙，青苔无赖上残碑。

芝从商䫈犹知主，鱼向磻溪已得师。未到桐江空仰止，数章新和白沙诗。
和柯狮山大参山中十二景 其四 赤光腾彩
黄衷（明代）

清门佳气发祥时，冲斗笼烟似晓曦。树德从来叶天道，不烦詹尹更稽疑。
应尽须尽吟 其一
顾允成（明代）

应尽须尽，行法俟命。剖破形骸，朗然独运。
琼花
翁孟寅（宋代）

春云一片辞天隙，千年万年不收拾。
化作灵花沧海头，犹对春风怨红日。
一从污世尘，几度□□腥。
琼琼抱寸心，乱离常独醒。
我疑太白散余烈，飞入花心白如雪。
西北劲气磨不尽，孤根屡枯还再结。
地只一笑万蕊香，玄鹤不来空断肠。
阴云上天白日暗，何时来看春风狂。
杂曲歌辞。妾薄命
卢纶（唐代）

妾年初二八，两度嫁狂夫。薄命今犹在，坚贞扫地无。
送林知丞赴石城任
陈宓（宋代）

赣上贫民最可怜，唯凭令佐予安全。
正人况值为侯牧，抚字催科审后先。
云安阻雨
戎昱（唐代）

日长巴峡雨濛濛，又说归舟路未通。

游人不及西江水，先得东流到渚宫。
爱笋
陈造（宋代）

犀非犀，玉非玉，
拂拂轻霜浮脆绿。披箨含梢欲成竹，
娟娟褭褭绿可束。稀间只称佳月照，
劲处差耐清风触。少忍充庖得补林，
主人为目不为腹。论材似也子胜人，
终竟鼻祖与膏馥。官闲尽日据胡床，
乐与此君同避俗。冷笑京华痴少年，
枉费千金买花木。
次韵酬滑州梅龙图惠诗
韩琦（宋代）

自昔能诗者，如公敏思稀。清风当世耸，大雅一时归。

京辅方期治，天颜此暂违。召棠随有爱，庖刃不劳挥。

吟笔闲邀战，邻邦动怯围。疲神支败北，对景失芳菲。

无物酬明月，何心衒昼衣。惊弦常跕跕，突阵正騑騑。

溪柳柔金幄，园花烂锦帏。嬉游成乐国，佳气俯端闱。

郢曲高难和，荆栖近莫依。流年伤阻阔，好梦接容辉。

不信降旗竖，犹胜走檄威。可惭貂莫续，安敌虎而飞。

窘蹙图更郡，奔逃始见机。吾乡虽甚美，无计恋柴扉。
再次韵答程帅高机宜四首
陈造（宋代）

自分迂愚著海滨，诸公荐力漫忱恂。
摧颓晚境空多感，局缩穷山亦再春。
故里归耕虽有约，中田敬馌遂无人。
何由消破愁千斛，甓社春浓莫计巡。
赠别王炼师往罗浮
施肩吾（唐代）

道俗骈阗留不住，罗浮山上有心期。

却愁仙处人难到，别后音书寄与谁。
次韵（四首）
张渥（元代）

舞衫歌袖奏红纱，一朵春云带晚霞。
尽日无人见纤手，小屏斜倚笑簪花。
新亭二首
史正志（宋代）

龙盘虎踞阻江流，割据由来起仲谋。
从此但夸佳丽地，不知西北有神州。
谢王秀才见示诗卷
齐己（唐代）

谁见少年心，低摧向苦吟。后须离影响，得必洞精深。

道院春苔径，僧楼夏竹林。天如爱才子，何虑未知音。
开元天宝杂咏 红冰
萧立之（宋代）

当年召入即承恩，何事登车却断魂。只道红冰生别泪，不知杀气满乾坤。
芙蓉花
刘子寰（宋代）

晓妆如玉暮如霞，浓淡分秋染此花。终日独醒干底事，晚知烂醉是生涯。
行香子 前题
吴重憙（清代）

丛竹萧萧。拳石峣峣。向中间结个团瓢。莫因斗米，折了吾腰。

有三分水，二分竹，数间茅。

风也潇潇。雨也潇潇。打梧桐又滴芭蕉。手中一卷，倦莫轻抛。

恐鹤无言，童欲睡，我无聊。
剑门关
姜遵（宋代）

极目双峰剑倚天，重门因设据高山。
城隍尽枕溪岩畔，井邑全居水石间。
元日自警
孙应时（宋代）

王春肇嘉气，天命未敢知。
四十六年非，今日正一之。
昭昭汝初心，敬戒以自持。
神明监屋漏，此语不可欺。
阿娇怨
陈䞇（明代）

深宫寂寂度年华，愁倚云屏对落花。欲把黄金买词赋，谁能识得马卿家。
杂咏三首
张耒（宋代）

隆中卧龙公，平昔事耕钓。
无言顾同侪，高视独长啸。
彼宁惜开口，顾尔非同调。
何事逢玄德，曹孙一言料。
不饮酒二十首 其二
释函是（明代）

醉乡在何处，试问东皋子。窅然丧天下，皇帝曾游否。

阮陶之所至，恐当是块垒。不顾世閒名，沉湎竟奚以。

旦昏无移时，双眸湛如泚。回以视世间，兴灭嗟逝水。

贤智处其中，如电与泡耳。醉又当何为，不醉亦如此。

晨鸟东西驰，日落归山梓。山高圆景微，朔风连夜起。

揽衣坐茅堂，此心不可似。
贤者之孝二百四十首·姜肱
林同（宋代）

鼎镬皆知避，何心愿代烹。
恐伤父母意，不独弟兄情。
和柳子厚诗十七首 其十一 寄茭湖江仲长袤
程俱（宋代）

急涧无止水，秋兰无故丛。别来今几年，坐阅毗岚风。

交亲半鬼箓，生者仍衰穷。及兹过君家，樽酒一笑同。

知我厌鼙鼓，烦君韵丝桐。相携步林壑，暂觉万虑空。

樗社寄庄叟，醉乡着无功。醒来百忧集，尚寐期无聪。
松棚
陆游（宋代）

松棚寻丈地，客至共开颜。
堪笑杜陵老，坐思千万间。
木樨
郦权（金朝）

菊小未堪摘，荒池悴芙蕖。穷秋不慰眼，幽独将焉如。

殷勤蕊宫子，种桂庭之除。乘閒弄馀花，散落荒山隅。

从兹云月裔，漂泊生江湖。娟娟耐冻枝，便与群芳殊。

琉璃剪芳葆，蛾黄拂仙裾。唾袖花点碧，漱金粟生肤。

好风一披拂，九里香萦纡。兰蕙不敢友，荃荪正僮奴。

妄意此尤物，化工异吹嘘。不然九天香，安得独付渠。

托物寄深缊，古今一三闾。收揽名草木，自比君子徒。

惟兹不挂口，无乃圣不居。抑夫古简编，断缺秦火馀。

君看齐鲁臣，史笔逸其书。惜哉不可晓，临风为嗟吁。

尤怜元祐前，不及附欧苏。末路益可惜，例进宣和初。

仙根岂易致，百死不一苏。昔游汴离宫，识此倾城姝。

摩挲三品石，尚想狎客娱。却后十五年，微霜半粘须。

一枝再经眼，相对怜羁孤。不知苦何事，玉骨乃尔癯。

故人怜我老，尺书远招呼。要趁秋香浓，共此碧玉壶。

遥知婵娟客，与我笑一俱。
题余氏攀鳞轩
朱淑真（宋代）

潇洒新轩傍翠岑，攀鳞勃勃此潜心。易惊谁羡叶公室，入梦当为傅说霖。

变化一身雷霹远，腾凌千里海波深。卧庐曾比崇高志，肯忆当时梁父吟。
龙虎山早秋
施远恩（清代）

上清苑木记深幽，老桂婆娑报早秋。露冷草虫鸣四壁，月明桐叶坠层楼。

雷坛树色当窗出，丹井泉香绕石流。林壑寂寥龙虎伏，岩前惟见紫云浮。
瑞鹤仙（寿）
张元干（宋代）

喜西园放钥。对燕寝香润，棠阴寒薄。东风夜来恶。禁烟时天气，莺啼花落。新晴共约。怕韶光、容易过却。把铜壶、缓浮金杯，禊游行乐。

弦索。笙簧声里，还记兰房，正垂罗幕。初眠柳弱。梅如豆，玉如琢。向凤凰池上，鸳鸯影里，他年何啻紫橐。看流芳，继踵韦平，盛传巩洛。
梅花百咏 其十五 触处洞融
李江（明代）

分明触处洞融时，幽涧风轻月到迟。月转梢头银压蕊，风来香动玉摇枝。

红炉点雪寒如洗，绝壑清冰影欲移。自觉春光多泄漏，一番生意一番奇。
秣陵怀古二首 其一
顾柄（明代）

长江一马化龙游，却惜河山半壁收。肆志强臣频耀武，清谈名壁仗宣猷。

立排异地迁都议，静镇新亭入室矛。晋代千秋踪迹邈，乌衣门巷到今留。
马诗二十三首·其十一
李贺（唐代）

内马赐宫人，银鞯刺麒麟。
午时盐坂上，蹭蹬溘风尘。
点绛唇
周密（宋代）

雪霁寒轻，兴来载酒移吟艇。玉田千顷。桥外诗情迥。

重到孤山，往事和愁醒。东风紧。水边疏影。谁念梅花冷。
过啄木岭暑暍憩道傍移时始行三首
岳珂（宋代）

啄木侵云起，流金正日中。
涧深犹断港，山崦略无风。
自是人来去，何关暑蕴隆。
羲皇正高卧，多愧北窗翁。
双桧联句
李邵（宋代）

古宇列双桧，森郁欹檐角。
高干若偃盖，低枝罗翠幄。
叶硬攒猬毛，子圆如雀壳。
盘根虽轮囷，呈才终卓牵。
枯冬傲霜雪，炎夏宜雨雹。
苍皮绕龙蛇，危巅巢鸑鷟。
岁寒知后凋，清风到先觉。
月涵烟影孤，雨溜苔藓驳。
愿逢繁辂用，勿使为榱桷。
春姿笔工偷，风韵溪虎学。
松筠比节操，虫鸟敢蠹啄。
黛色晚山分，清香朝露濯。
桃李耻妖饶，椅梧羞龌龊。
俗名强雌雄，奇胜重古朴。
气势已千寻，栽培从一握。
五松惭忝位，秦封受殊渥。
送兄赴饶
潘亥（宋代）

草堂荒芜未春暮，乳燕安巢雁北去。
回首蜃水桃始花，及至螺江柳飞絮。
江东绣衣真御史，闻者纷纷毛发起。
日长惟抱空甕眠，头白应怜故人子。
感秋二首
宋庠（宋代）

岁事催人事，荣心伴客心。
鸾骖收画扇，螳臂感瑶琴。
夕露繁将滴，朝云薄亦阴。
金貂寓直省，潘兴转难任。
张坦公先生放鹤亭招饮
谷应泰（清代）

春风杨柳尽垂丝，湖海飘零对酒卮。忽忆彭城今夜雨，满庭芳草鹤归迟。
送户部祁主事致和奉使便道还东莞省母复还京师
韩雍（明代）

人曹郎佐非常士，十载声华海内钦。奉使久持清白操，宁亲今遂孝思心。

天涯万里同孤棹，客里何年再盍簪。康济时艰丈夫事，莫教虚负早为霖。
寻轩辕集遗庵不得
王文诰（清代）

轩辕道士素狡狯，使我不见轩辕庵。长安轻易走万里，故林何不停飞骖。

忆昔天街承秘旨，道是金盘白鹊死。更令老夫射覆乎，上笑先生蚤知矣。

傍侍美女千桃花，道士怪丑一笑差。慌忙谢过面兀突，人人涕泣鸠盘茶。

忽忆罗浮旧有宅，豆蔻离支荐新碧。草草书成四十年，拂袖归来山月白。

月白山青一举卮，发垂沥沥酒如丝。即今何物为刍狗，皮陆空传七字诗。
夏五园亭对雨漫成六首 其二
俞德邻（宋代）

从来工瑟莫吹竽，赤米黄齑尽自娱。种柳藏鸦怜哺母，葺巢护燕待将雏。

荆榛少剪但除道，瓜芋多栽莫问区。金马玉堂元有分，青铜惭愧白髭须。
谒己山先生
尹嘉铨（清代）

柏锐松坚道貌尊，水云深处老乾坤。堂高竹里新阴茂，月印方塘旧泽存。

在昔横经依马帐，于今点雪立程门。广川自得名园乐，大业千秋裕后昆。
重阳日刘元弼筠
王庭圭（宋代）

不见龙山老孟嘉，风流谁更落乌纱。松槽旋压初浮酒，篱菊争乌无数花。

清论挥犀倾玉雪，高文射策走龙蛇。小儿拍手拦归路，笑插茱萸待辟邪。
饯许州宋司马赴任
卢藏用（唐代）

国为休征选，舆因仲举题。山川襄野隔，朋酒灞亭暌。

零雨征轩骛，秋风别骥嘶。骊歌一曲罢，愁望正凄凄。
玉沙草堂陈廷尉玉叔所筑命余题句
欧大任（明代）

郢西烟草古城留，疏豁林堂日似秋。到溉石移分岳色，刘虬沙起入江流。

门前载酒黄蓬馆，歌里飞花白雪楼。佩玉只今朝寄重，祇应吾道在沧洲。
怀旧寅长冯太咸
钟万春（明代）

岘首回思杯酒馀，衡阳目断故人书。何谗八载仍为守，得意三山好卜居。

裘带风流天地在，渔樵生计鬓毛疏。冯唐未必终淹滞，悬念绨袍过草庐。
送评事十九叔入秦
强至（宋代）

白露沾兰草，王孙转忆归。
蔡州新战罢，郢路去人稀。
谒帝不辞远，怀亲空有违。
孤舟看落叶，平楚逐斜晖。
北阙见端冕，南台当绣衣。
惟余播迁客，只伴鹧鸪飞。